13 studente by UJ beroofArgieffoto van die Universiteit van Johannesburg Die Universiteit van Johannesburg (UJ) het Donderdag gesê hy het toegangsbeheermaatreëls verskerp ná ŉ gewapende roof by sy Aucklandpark Kingsway-kampus. Twee gewapende mans het Woensdag omstreeks 22:30 dertien studente aangehou wat in ŉ laboratorium studeer het. Die mans het die studente van hul selfone en skootrekenaars beroof voor hulle te voet gevlug het. “Gelukkig is niemand beseer nie. Die universiteit verskaf berading en ondersteuning aan die studente,” het die universiteit in ŉ verklaring gesê. “UJ-veiligheidspersoneel is in kennis gestel en het dadelik op die toneel reageer. Die verdagtes het in die parkeerterrein op die reaksie-eenheid geskiet en gevlug. UJ se reaksie-eenheid het met waarskuwingskote reageer en die verdagtes agternagesit. Van die gesteelde goedere is later op die kampus gevind.” Die bestuur het gesê hy beskou voorvalle wat ŉ veilige leer- en werkomgewing bedreig, in ŉ baie ernstige lig en sal nie huiwer om sy eie dissiplinêre kodes aan te wend indien die oortreders lede is van die universiteitsgemeenskap nie. “Inisiatiewe om veiligheidsmaatreëls beduidend te verskerp word tans op die kampusse en by koshuise hersien,” het Kaamini Reddy, senior bestuurder: Strategiese Kommunikasie, UJ, gesê. “Die universiteit is aktief in gesprek met die polisie, nooddienste, plaaslike wyksraadslede en die stad Johannesburg om studente op die kampus te beskerm.” Die bestuur maan die gemeenskap om enige inligting oor die voorval aan te meld by die universiteit se kontaksentrum by 0800 204 975.